Návrh na vysporiadanie pohľadávky Slovenskej republiky voči Mongolskej republike 

Pohľadávka vznikla poskytnutím šiestich vládnych úverov a pôžičiek bývalou Československou socialistickou republikou a bývalou Českou a Slovenskou Federatívnou Republikou v rokoch 1971 – 1986 pre Mongolsko, z ktorých boli štyri vyčerpané v plnej výške a čiastočne splatené. 
V súlade s uzneseniami vlády Slovenskej republiky bola mongolská strana dňa       28. októbra 1999 listom ministerky financií Slovenskej republiky informovaná o prevode agendy pohľadávok z Československej obchodnej banky do Národnej banky Slovenska. V dňoch   15. – 18. mája 2000 sa uskutočnilo trojstranné rokovanie zástupcov slovenskej, českej a mongolskej strany v Ulaanbaatare. Výška odsúhlasenej a uznanej pohľadávky Slovenskej republiky je k 31. októbru 2003 nasledovná:

Istina vládneho úveru			13 591 076,51 XCRG
Úroky z vládneho úveru		  2 847 491,54 XCRG
Likvidačný účet (neúročený)		  2 274 832,82 XCRG

S p o l u				18 713 400,87 XCRG

1.	Návrh na výberové konanie na vysporiadanie pohľadávky Slovenskej republiky voči Mongolskej republike obsahujúci vyhodnotenie efektívnosti navrhovanej finančnej operácie

	Uznesením vlády č. 519/2000 Vláda Slovenskej republiky schválila Zásady vlády Slovenskej republiky pre postupy pri správe a vysporiadaní pohľadávok Slovenskej republiky v zahraničí. V zmysle uvedených zásad Ministerstvo financií Slovenskej republiky zrealizovalo výberové konanie záujemcov o vysporiadanie pohľadávok Slovenskej republiky voči Mongolsku a predkladá vláde Slovenskej republiky výsledky tohto výberového konania, pričom hodnotenia rozhodujúce pre výber uchádzačov sú v zmysle čl. 5, ods. 6 a 7 nasledovné:

a)	dosiahnuté výsledky pri vysporiadaní pohľadávky Slovenskej republiky dlžníckym štátom voči Slovenskej republike

V dňoch 20. – 21. marca 2000 sa uskutočnilo stretnutie štátneho tajomníka Ministerstva zahraničných vecí Slovenskej republiky J. Chleba s ministrom financií Mongolskej republiky Yansanjavom Ochirsukhom. Išlo o vôbec prvú návštevu slovenského predstaviteľa v Mongolsku od vzniku samostatnej Slovenskej republiky. Na stretnutí, na ktorom sa zúčastnil aj štátny tajomník ministerstva Davaa Makhval, bola pozornosť venovaná otázke postupu pri vysporiadaní pohľadávky SR voči Mongolsku z obdobia bývalého Česko-Slovenska. J. Na stretnutí bolo zdôraznené, že ani napriek vynaloženému úsiliu slovenskej strany a obojstranne odsúhlasenej výške pohľadávky nebola dosiahnutá dohoda o vysporiadaní pohľadávky, pričom slovenská strana je pripravená rokovať o rôznych formách vysporiadania pohľadávky. 
	Dňa 27.4.2000 sa uskutočnili rokovania medzi veľvyslaneckým radcom Zastupiteľského úradu Slovenskej republiky v Pekingu, a riaditeľom odboru štátneho rozpočtu Ministerstva financií Mongolskej republiky za účasti pracovníkov, zodpovedných za problematiku mongolských dlhov. 

So súhlasom zástupcov vybraných rezortov - členov Poradného orgánu ministra  financií SR pre riešenie finančných otázok vyplývajúcich z medzivládnych úverových, clearingových, barterových a iných dohôd vypracovalo Ministerstvo financií Slovenskej republiky  „Návrh na uzatvorenie Dohody medzi vládou Slovenskej republiky a vládou Mongolska o reštrukturalizácii a splatení záväzku Mongolska voči Slovenskej republike“, v ktorom slovenská strana navrhla použiť pre konverziu mongolského dlhu prepočítací pomer 10:1, t.j. 10 XCRG = 1 USD. Návrh dohody bol zaslaný mongolskej strane listom štátneho tajomníka Ministerstva financií Slovenskej republiky V. Podstránskeho  dňa 31. 1. 2003. 
Vo svojom stanovisku z 5. 3. 2003 odmietla slovenský návrh prepočtu a navrhla použitie prepočítacieho koeficientu v pomere 14:1 a dvadsaťročnú lehotu splatnosti s odkladom začatia splácania o 8 rokov. 
Dňa 12. septembra 2003 sa uskutočnilo na Ministerstve financií Slovenskej republiky v Bratislave rokovanie zástupcov Ministerstva financií Slovenskej republiky a Ministerstva financií Mongolskej republiky, na ktorom sa zúčastnili zástupcovia Ministerstva financií Slovenskej republiky vedení štátnym tajomníkom V. Podstránskym za slovenskú stranu  a riaditeľ Treasury Departmentu T. Davaasuren spolu s L. Tsogtbaatarom za mongolskú stranu. Predmetom rokovania s mongolskou stranou boli otázky vysporiadania pohľadávok Slovenskej republiky voči Mongolskej republike, pozostávajúcich z istiny vo výške.     
Na rokovaní štátny tajomník Ministerstva financií Slovenskej republiky zdôraznil, že Ministerstvo financií Slovenskej republiky už viackrát vyvinulo iniciatívu zameranú na riešenie tohto problému formou priameho vysporiadania predmetných pohľadávok prostredníctvom dohody medzi vládami obidvoch krajín o reštrukturalizácii a splatení mongolského dlhu Slovenskej republike. Problematika vysporiadania týchto pohľadávok bola naposledy zaradená aj na program pracovnej návštevy štátneho tajomníka Ministerstva zahraničných vecí Mongolska pána Altangerela v Slovenskej republike dňa 16. 7. 2003. Na tomto rokovaní požiadal štátny tajomník V. Podstránsky pána Altangerela o konštruktívny prístup mongolskej strany k  návrhom na uzavretie medzivládnej dohody o vysporiadaní pohľadávok Slovenskej republiky voči Mongolskej republike, zaslaným mongolskej strane v januári 2003. Súčasne zdôraznil, že doba splácania, navrhovaná mongolskou stranou (15 až 20 rokov) je pre slovenskú stranu neprijateľná.
	Na pracovnom stretnutí dňa 12. septembra 2003 v Bratislave pán Davaasuren však opätovne zdôraznil, že mongolská strana nepovažuje za akceptovateľné návrhy slovenskej strany na uzavretie medzivládnej dohody za podmienok sformulovaných v návrhu medzivládnej dohody z januára 2003. Súčasne veľmi jasne sformuloval predstavu mongolskej strany najrýchlejšieho a najefektívnejšieho spôsobu vysporiadania pohľadávok Slovenskej republiky voči Mongolskej republike prostredníctvom poverenej súkromnej spoločnosti INEKON GROUP, a.s. Praha. Túto formu preferuje Mongolská republika ako možnú alternatívu, akceptovateľnú a realizovateľnú mongolskou stranou v priaznivom prípade do konca tohto roka. 
	Vychádzajúc zo stanoviska mongolskej strany oslovilo Ministerstvo financií Slovenskej republiky spoločnosť INEKON GROUP, a.s. Praha s požiadavkou na zaujatie stanoviska k návrhu mongolskej strany o spôsobe vysporiadania pohľadávky Slovenskej republiky voči Mongolsku a zrevidovanie svojej ponuky zo dňa 1. apríla 2003 predovšetkým čo sa týka výšky inkasa. 
Súčasne listom štátneho tajomníka č. 7291/2003-ŠTP zo dňa 13. 10. 2003 sa Ministerstvo financií Slovenskej republiky obrátilo na ministra financií Mongolskej republiky so žiadosťou o zaslanie oficiálneho stanoviska Ministerstva financií Mongolskej republiky k vysporiadaniu pohľadávky Slovenskej republiky formou, prezentovanou na uvedenom pracovnom stretnutí pánom Davaasurenom. 
	Dňa 20. 10. 2003   dostalo Ministerstvo financií Slovenskej republiky faxom list ministra financií Mongolskej republiky č. 5-75/3669 adresovaný štátnemu tajomníkovi            V. Podstránskemu, v ktorom mongolská strana potvrdzuje akceptáciu vysporiadania mongolského dlhu spôsobom, prezentovaným p. Davaasurenom na pracovnom stretnutí dňa 12. septembra 2003 v Bratislave, t.j. prostredníctvom spoločnosti INEKON GROUP a.s. Praha. Toto svoje rozhodnutie potvrdila aj listom č. 5-75/3962 zo dňa 12. 11. 2003 a doplňujúcim listom č. 5-75/4027 zo dňa 18. 11. 2003.

b)	dosiahnuté výsledky pri vysporiadaní pohľadávok obdobného typu inými veriteľskými štátmi
O výsledkoch dosiahnutých pri vysporiadaní pohľadávok Českej republiky voči Mongolskej republike Ministerstvo financií Českej republiky neposkytlo Ministerstvu financií Slovenskej republiky oficiálne informácie vzhľadom na dôverných charakter zmluvného vzťahu medzi Ministerstvom financií Českej republiky a žiadateľom. Z neoficiálnych informácií, ktoré Ministerstvu financií Slovenskej republiky sú dostupné však je zrejmé, že podmienky vysporiadania pohľadávky Slovenskej republiky sú porovnateľné s podmienkami, za ktorých bolo akceptované vysporiadanie českou stranou. 

c)	prístup dlžníckeho štátu k splácaniu platobných záväzkov voči ostatným veriteľským štátom
Podľa všeobecne dostupných informácií Mongolská republika vzhľadom na  pretrvávajúce ekonomické problémy má snahu rozložiť splácanie svojich dlhov voči zahraničiu na dlhšie časové obdobie s prípadným odkladom splácania na päť až desať rokov od uzavretia dohôd. Ochotnejšie však akceptuje formy vysporiadania prostredníctvom tretích subjektov, ku ktorým  má dôveru.

d)	riešenie zadlženosti dlžníckeho štátu medzinárodnými finančnými inštitúciami (Medzinárodný menový fond, Svetová banka, Medzinárodné rozvojové združenie a iné) a veriteľskými štátmi združenými v Parížskom klube veriteľov

Ako vyplynulo z výsledku rokovania zástupcu Ministerstva financií a hospodárstva Mongolskej republiky snaží sa Mongolská republika získať na riešenie svojej štátnej zadlženosti voči zahraničiu finančnú podporu bohatších krajín. Za tým účelom sa každoročne koná stretnutie zástupcov donorských krajín ochotných poskytnúť určitý objem finančných prostriedkov na oddlženie Mongolskej republiky v záujme zvýšenia dynamiky rozvoja mongolskej ekonomiky.

e)	súčasná ekonomická, politická situácia dlžníckeho štátu a  jeho medzinárodno-politické postavenie
Od roku 1990 dosiahlo Mongolsko významný pokrok na ceste k demokracii a trhovému hospodárstvu. Aj keď reformný proces nezostáva bez problémov, bola počas tohto obdobia zreteľne potvrdená jeho demokratická orientácia, záujem o budovanie právneho štátu a uznávanie ľudských práv. Obdobie od parlamentných volieb v r. 2000 je charakteristické relatívnou politickou stabilitou, ktorú vládnuca Mongolská ľudová revolučná strana (MĽRS) využíva na vytvorenie zdravého makroekonomického rámca potrebného pre hospodársky rast a zníženie chudoby. MĽRS, ktorá prežila politické zmeny v Mongolsku vyvolané rozpadom Sovietskeho zväzu, má v parlamente drvivú väčšinu (72 zo 76 kresiel, volieb sa však zúčastnilo iba 50,3% oprávnených voličov) a prezident N. Bagabandi opätovne zvolený v r. 2001 pochádza z jej radov. Vo vnútri MĽRS sa odohráva mocenský boj medzi jej reformným krídlom vedeným jej predsedom a súčasne predsedom vlády Nambaryn Enkhbayarom a konzervatívnym krídlom podporovaným prezidentom N. Bagabandim. MĽRS opustila ideovú platformu komunizmu a formuje sa do strany sociálno-demokratického typu. Súčasťou tohto procesu by mala byť aj pripravovaná zmena jej názvu. Na strane opozície, ktorá podporuje upevnenie demokracie a  razantný reformný proces, dochádza k preskupovaniu a združovaniu síl pred voľbami, ktoré by sa mali uskutočniť v lete roku 2004. Vzhľadom na to, že nie všetky kroky a výsledky MĽRS sú verejnosťou hodnotené pozitívne, majú opozičné strany v nadchádzajúcich voľbách reálne vyhliadky na posilnenie svojho postavenia.  
	Hlavnou úlohou vlády je oživenie hospodárstva, ktoré stále nie je schopné samostatného rozvoja bez zahraničnej pomoci, a postupné odstraňovanie chudoby. Jej hospodárske reformy smerujú k zdokonaleniu funkčného trhové prostredia. Korupcia zostáva naďalej jednou z najväčších prekážok rozvoja trhovej ekonomiky. Faktormi, ktoré periodicky negatívne ovplyvňujú mongolské hospodárstvo, sú tuhé zimy (dzud) spôsobujúce vysoké uhynutie dobytka a výkyvy na svetových trhoch s komoditami, ktoré tvoria jadro mongolského vývozu (meď, zlato a kašmír). Od mája 2003, kedy vstúpil do platnosti zákon o pozemkovom vlastníctve, môžu občania Mongolska po prvý raz v histórii krajiny vlastniť pôdu. Podľa tohto zákona bolo prevedených do súkromného vlastníctva cca 5 000 ha pôdy.
Hlavnými hospodárskymi odvetviami sú poľnohospodárstvo (cca 30% HDP, najmä živočíšna výroba) a služby (cca 25% HDP), nasledujú potravinársky priemysel, ťažobný priemysel (uhlie, zlato, meď, molybdén), výroba elektriny a obchod. Súkromný sektor vytvára cca 70% HDP. Makroekonomické ukazovatele sa v ostatnom období vyvíjajú relatívne priaznivo. V r. 2002 najmä vďaka zlepšenej výkonnosti priemyselného sektoru a sektoru služieb a čiastočnému obnoveniu chovu dobytka dosiahla miera rastu HDP 3,9%. Inflácia klesla z 8% v r. 2001 na 1,6% v r. 2002. Rozpočtový deficit sa v r. 2002 podarilo udržať na úrovni 5,6% HDP napriek 20% nárastu miezd vo verejnom sektore a dôchodkov. Podľa údajov vlády miera nezamestnanosti dosahuje 3,6%, podľa zahraničných odhadov sa však pohybuje okolo 17%.   
	Hlavné exportné komodity predstavujú meď, zlato a kašmír (tvoria 80% celkového exportu), ďalej je vyvážaná molybdénová ruda, surové kože, hovädzie mäso a textilné výrobky. Medzi hlavné importné komodity patria minerálne oleje, elektrická energia, automobily, stavebné stroje a mechanizmy a potravinárske a textilné výrobky. 

f)	z hľadiska charakteru a pôvodu pohľadávok Slovenskej republiky – základná dokumentácia k vzniku pohľadávok

Pohľadávka vznikla poskytnutím šiestich vládnych úverov a pôžičiek bývalou Československou socialistickou republikou a bývalou Českou a Slovenskou Federatívnou Republikou v rokoch 1971 – 1986 pre Mongolsko, z ktorých boli štyri vyčerpané v plnej výške a čiastočne splatené. 

2.	Predložené žiadosti na vykonanie finančnej operácie s pohľadávkami Slovenskej republiky voči Mongolskej republike

Záujem  o vysporiadanie pohľadávky Slovenskej republiky v Mongolskej republike deklarovali v tomto roku tri spoločnosti za nasledovných podmienok:

INEKON GROUP, a.s. Praha, Česká republika – žiadosť z 1. apríla 2003

-	celková výška pohľadávky:: 	18 713 400,87  XCRG
-	výška inkasa: 	 350 000,–    USD 
-	spôsob a termín úhrady inkasa: bankovým prevodom na účet Ministerstva financií Slovenskej republiky okamžite po podpísaní zmluvy o postúpení pohľadávky, ktorá bude z depozitu Národnej banky Slovenska následne vydaná žiadateľovi
-	návrh bankovej záruky: platba vopred, záruka nie je potrebná

LETOS TRADING, s.r.o. Bratislava, Slovenská republika – žiadosť zo 14. apríla 2003

-	celková výška pohľadávky:	18 713 400,87 XCRG 
-	výška inkasa:                                    504 807,50  USD 
-	spôsob a termín úhrady inkasa: prevodom najneskôr do 31. 12. 2003
-	návrh bankovej záruky: banková záruka GALABANK Moskva

NEODUAL, s.r.o. Praha, Česká republika – žiadosť z 18. júna 2003

-	celková výška pohľadávky:	v plnej výške v XCRG
-	výška inkasa:                         20 mil. Sk, t.j. cca 553 tis. USD 
-	spôsob a termín úhrady inkasa: do dvoch mesiacov od postúpenia pohľadávky formou inkasa z účtu spoločnosti potvrdeného ČSOB
-	návrh bankovej záruky: bez bankovej záruky

INEKON GROUP a.s. Praha, Česká republika – žiadosť z 1. 10. 2003

-	celková výška pohľadávky: 	18 713 400,87 XCRG
-     výška inkasa: 	450 000,–    USD 
-	spôsob a termín úhrady inkasa: bankovým prevodom na účet Ministerstva financií Slovenskej republiky po podpísaní zmluvy o postúpení pohľadávky, ktorá bude z depozitu Národnej banky Slovenska následne vydaná žiadateľovi
-	návrh bankovej záruky: platba vopred, bankovú záruku nie je potrebné vyžadovať

3.	Návrh Ministerstva financií Slovenskej republiky pre vládu Slovenskej republiky

Ministerstvo financií Slovenskej republiky odporúča vláde Slovenskej republiky aby  vláda podľa čl. 5. ods. 9 Zásad Vlády Slovenskej republiky pre postupy pri správe a vysporiadaní pohľadávok Slovenskej republiky v zahraničí rozhodla, že:
- vysporiadanie celej pohľadávky Slovenskej republiky voči Mongolskej republike v celkovej výške  18 713 400,87 XCRG k 31. 10. 2003 skladajúcej sa z pohľadávky vo výške istiny 13 591 076,51 XCRG a 2 847 491,54 XCRG úrokov po lehote splatnosti a pohľadávky vo výške  istiny 2 274 832,82 XCRG (neúročenej)  po splatnosti sa zrealizuje postúpením pohľadávky spoločnosti INEKON GROUP a.s. Praha so súhlasom mongolskej strany za nasledovných podmienok 
-	celková výška pohľadávky:  	18 713 400,87 XCRG
-     výška inkasa: 	      		      450 000,–    USD 
-	spôsob a termín úhrady inkasa: bankovým prevodom na účet Ministerstva financií Slovenskej republiky po podpísaní zmluvy o postúpení pohľadávky, ktorá bude z depozitu Národnej banky Slovenska následne vydaná žiadateľovi
-	návrh bankovej záruky: platba vopred, bankovú záruku nie je potrebné vyžadovať
-	Ministerstvo financií Slovenskej republiky uzatvorí so spoločnosťou INEKON GROUP a.s. Praha zmluvu o postúpení  pohľadávok Slovenskej republiky voči Mongolskej republike, ktorá bude detailne obsahovať všetky potrebné náležitosti

Z Á V E R

	Ministerstvo financií Slovenskej republiky odporúča Vláde Slovenskej republiky akceptovať predloženú ponuku spoločnosti INEKON GROUP a.s. Praha na vysporiadanie pohľadávok Slovenskej republiky voči Mongolskej republike a uložiť Ministerstvu financií Slovenskej republiky aby zabezpečilo realizáciu procesu vysporiadania týchto pohľadávok za uvedených podmienok a v stanovených termínoch.